**Balatonföldvár Város Önkormányzata Képviselő-testületének**

**/2023. (VI. 23.) önkormányzati rendelete**

**az elhagyott hulladék felszámolásához szükséges intézkedésekről**

Balatonföldvár Város Önkormányzatának Képviselő-testülete a hulladékról szóló 2012. évi CLXXXV. törvény 35. § (1) bekezdés h) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörében eljáró Somogy Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály véleményének kikérésével a következőket rendeli el:

**1. §**

E rendelet hatálya kiterjed a település közigazgatási területén belül minden magán-, állami- vagy önkormányzati tulajdonban álló ingatlanra.

**2. §**

(1) Az önkormányzat bejelentés alapján vagy hivatalból végzi a település közigazgatási területén belül elhagyott hulladék felderítését.

(2) Az elhagyott hulladék felderítése az önkormányzat városüzemeltetési és köztisztasági feladatait ellátó, önkormányzati tulajdonban lévő Balatonföldvári Nonprofit Kft., valamint a közterületek ellenőrzését munkaköri feladatként végző önkormányzati alkalmazott útján történik.

**3. §**

(1) Az elhagyott hulladék felderítője meghatározza a hulladék pontos helyét, mennyiségét, típusát, jellegét, valamint amennyiben lehetséges, a hulladék tulajdonosát vagy korábbi birtokosát, és elektronikus levélben haladéktalanul értesíti a Balatonföldvári Közös Önkormányzati Hivatalt (a továbbiakban: Hivatal).

(2) A Hivatal, szükség esetén, a felderítő által közölt adatokat helyszíni szemle keretében kiegészíti.

(3) Amennyiben az elhagyott hulladék magántulajdonban álló ingatlanon található, a Hivatal a rendelkezésére álló adatok megküldésével haladéktalanul eljárást kezdeményez a Somogy vármegyei hulladékgazdálkodási hatóságnál az elhagyott hulladék felszámolása érdekében.

(4) Amennyiben az elhagyott hulladék állami vagy önkormányzati tulajdonban levő ingatlanon található, a Hivatal a hulladékról szóló törvénynek a nemzeti vagyonról szóló törvény hatálya alá tartozó ingatlan esetében alkalmazandó rendelkezéseinek megfelelően jár el.

(5) A Hivatal az elhagyott hulladék fellelésének helyszíneiről nyilvántartást vezet, mely alapján az önkormányzat az engedély nélküli hulladék-elhelyezéssel leginkább érintett helyszíneket, a közterületek ellenőrzését munkaköri feladatként végző önkormányzati alkalmazott útján, rendszeresen ellenőrzi.

**4. §**

Ez a rendelet 2023. július 1-jén lép hatályba.

**5. §**

Hatályát veszti a hulladékgazdálkodási közszolgáltatásról szóló 5/2014. (III.25.) önkormányzati rendelet.

Balatonföldvár, 2023. június 22.

**Holovits György Huba Dr. Törőcsik Gabriella**

**polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2023. június 23. napján.

**Dr. Törőcsik Gabriella jegyző**